ಪುಡಿ ಸಕ್ಕರೆಯು (ಸುಕ್ರೋಸ್‌‌) ಸಸ್ಯ ಮೂಲಗಳಿಂದ ಬರುತ್ತದೆ. ಸಕ್ಕರೆ ಬೆಳೆಗಳ ಪೈಕಿ ಎರಡು ಮುಖ್ಯ ಬೆಳೆಗಳು ಮೇಲುಗೈ ಸಾಧಿಸಿವೆ. ಅವುಗಳೆಂದರೆ: ಕಬ್ಬು ("ಸ್ಯಾಕರಮ್‌ ಜಾತಿ" ) ಮತ್ತು ಸಿಹಿ ಬೀಟ್‌ಗೆಡ್ಡೆಗಳು ("ಬೀಟಾ ವಲ್ಗ್ಯಾರಿಸ್‌‌" ); ಈ ಬೆಳೆಗಳಲ್ಲಿ ಸಸ್ಯದ ಶುಷ್ಕ ತೂಕದ 12%ರಿಂದ 20%ನಷ್ಟು ಪ್ರಮಾಣದಲ್ಲಿ ಸಕ್ಕರೆಯಿರುತ್ತದೆ. ಕಿರುಪ್ರಮಾಣದ ವ್ಯಾಪಾರೀ ಸಕ್ಕರೆ ಬೆಳೆಗಳಲ್ಲಿ ಖರ್ಜೂರದ ಮರ ("ಫೀನಿಕ್ಸ್‌ ಡ್ಯಾಕ್ಟಿಲಿಫೆರಾ" ), ಹುಲ್ಲು ಜೋಳ ("ಸೋರ್ಗಮ್‌ ವಲ್ಗೇರ್‌‌" ), ಮತ್ತು ಸಕ್ಕರೆ ತೆಗೆಯುವ ಮೇಪಲ್‌ ಗಿಡ ("ಏಸರ್‌ ಸ್ಯಾಕರಮ್‌‌" ) ಸೇರಿವೆ. 2001/2002ರ ಹಣಕಾಸಿನ ವರ್ಷದಲ್ಲಿ ಸಕ್ಕರೆಯ ವಿಶ್ವವ್ಯಾಪಿ ಉತ್ಪಾದನೆಯು 134.1 ದಶಲಕ್ಷ ಟನ್ನುಗಳಿಗೆ ಮುಟ್ಟಿತು. ಬಿಸಿನೀರಿನ ನೆರವಿನೊಂದಿಗೆ ಈ ಬೆಳೆಗಳ ರಸವನ್ನು ತೆಗೆಯುವುದರ ಮೂಲಕ ಸುಕ್ರೋಸ್‌‌ನ್ನು ಪಡೆಯಲಾಗುತ್ತದೆ ಹಾಗೂ ಇದರ ಸಾರದ ಸಾಂದ್ರೀಕರಣವು ಪಾಕವನ್ನು ನೀಡುತ್ತದೆ; ಈ ಪಾಕದಿಂದ ಘನ ಸುಕ್ರೋಸ್‌ನ್ನು ಹರಳುಗಳ ರೂಪದಲ್ಲಿ ಪಡೆಯಬಹುದಾಗಿದೆ.

ಕಬ್ಬಿನಿಂದ ಸಕ್ಕರೆಯನ್ನು ಉತ್ಪಾದಿಸುವ ಪರಿಪಾಠವು ಭಾರತದಲ್ಲಿ ಮೊದಲಿಗೆ ಪ್ರಾರಂಭವಾಯಿತು. "ಜೇನುಹುಳುಗಳ ಹಸ್ತಕ್ಷೇಪವಿಲ್ಲದೆಯೇ ಜೇನುತುಪ್ಪವು ಉತ್ಪಾದಿಸಲ್ಪಡುತ್ತಿರುವುದನ್ನು" ಕಂಡುದಾಗಿ ಅಲೆಕ್ಸಾಂಡರ್‌ ಮಹಾಶಯನ ಒಡನಾಡಿಗಳು ವರದಿಮಾಡಿದ್ದು ಇಲ್ಲಿ ಗಮನಾರ್ಹವಾಗಿದೆ; ಸಿಸಿಲಿ ಮತ್ತು ಸ್ಪೇನ್‌‌ಗಳಲ್ಲಿ ಅರಬರು ಇದರ ಉತ್ಪಾದನೆಯನ್ನು ಪ್ರಾರಂಭಿಸುವವರೆಗೆ, ಇದು ಯುರೋಪ್‌ನಲ್ಲಿ ವಿದೇಶಿ ಗಿಡವಾಗಿಯೇ ಉಳಿದುಕೊಂಡಿತ್ತು. ಧಾರ್ಮಿಕ ಯುದ್ಧಗಳು (ಅಥವಾ ಸುಧಾರಣಾ ಚಳುವಳಿಗಳು) ನಡೆದ ನಂತರವೇ ಇದು ಜೇನುತುಪ್ಪದ ಪ್ರತಿಸ್ಪರ್ಧಿಯ ಸ್ಥಾನವನ್ನು ಗಳಿಸಿಕೊಂಡು, ಒಂದು ಸಿಹಿಕಾರಿಯ ರೂಪದಲ್ಲಿ ಯುರೋಪ್‌ನಲ್ಲಿ ಬಳಸಲ್ಪಟ್ಟಿತು. 1506ರಲ್ಲಿ ವೆಸ್ಟ್‌ ಇಂಡೀಸ್‌‌‌ನಲ್ಲಿ (ಮತ್ತು 1523ರಲ್ಲಿ ಕ್ಯೂಬಾದಲ್ಲಿ) ಸ್ಪೇನಿನ ಜನರು ಕಬ್ಬನ್ನು ಬೆಳೆಸಲು ಪ್ರಾರಂಭಿಸಿದರು. 1532ರಲ್ಲಿ ಪೋರ್ಚುಗೀಸರು ಕಬ್ಬನ್ನು ಮೊದಲು ಬ್ರೆಜಿಲ್‌‌‌‌‌ನಲ್ಲಿ ಬೆಳೆಸಿದರು.

ಬ್ರೆಜಿಲ್‌‌, ಭಾರತ, ಚೀನಾ, ಥೈಲೆಂಡ್‌, ಮೆಕ್ಸಿಕೊ, ಮತ್ತು ಆಸ್ಟ್ರೇಲಿಯಾದಂಥ ಬೆಚ್ಚಗಿನ ಹವಾಮಾನಗಳನ್ನು ಹೊಂದಿರುವ ದೇಶಗಳಿಂದ ಬಹುಪಾಲು ಕಬ್ಬಿನ ಸಕ್ಕರೆಯು ಬರುತ್ತದೆ; ಇವು ಪ್ರಪಂಚದಲ್ಲಿನ ಅಗ್ರಗಣ್ಯ ಸಕ್ಕರೆ-ಉತ್ಪಾದಕ ದೇಶಗಳಾಗಿವೆ. ಬ್ರೆಜಿಲ್‌ ದೇಶವು 2006ರಲ್ಲಿ ಸರಿಸುಮಾರಾಗಿ 30 ದಶಲಕ್ಷ ಟನ್ನುಗಳಷ್ಟು ಕಬ್ಬಿನ ಸಕ್ಕರೆಯನ್ನು ಉತ್ಪಾದಿಸುವ ಮೂಲಕ ಇತರ ಬಹುಪಾಲು ದೇಶಗಳನ್ನು ಮಂಕಾಗಿಸಿದರೆ, ಭಾರತ 21 ದಶಲಕ್ಷ, ಚೀನಾ 11 ದಶಲಕ್ಷ ಮತ್ತು ಥೈಲೆಂಡ್‌ ಹಾಗೂ ಮೆಕ್ಸಿಕೊಗಳು ಸರಿಸುಮಾರಾಗಿ ತಲಾ 5 ದಶಲಕ್ಷ ಟನ್ನುಗಳಷ್ಟು ಕಬ್ಬಿನ ಸಕ್ಕರೆಯನ್ನು ಉತ್ಪಾದಿಸಿದವು. ವಲಯದ ದೃಷ್ಟಿಯಿಂದ ನೋಡುವುದಾದಲ್ಲಿ, ಕಬ್ಬಿನ ಸಕ್ಕರೆಯ ಉತ್ಪಾದನೆಯಲ್ಲಿ ಏಷ್ಯಾ ಮೇಲುಗೈ ಸಾಧಿಸಿದೆ; 2006ರಲ್ಲಿನ ಜಾಗತಿಕ ಉತ್ಪಾದನೆಯ ಪೈಕಿ ಚೀನಾ, ಭಾರತ ಮತ್ತು ಥೈಲೆಂಡ್‌ ಹಾಗೂ ಇತರ ದೇಶಗಳಿಂದ ಬಂದ ಬೃಹತ್‌‌ ಸಂಯೋಜಿತ ಕೊಡುಗೆಗಳ ಪಾಲೇ ಸುಮಾರು 40%ನಷ್ಟಿದ್ದುದು ಈ ಸಾಧನೆಗೆ ಕಾರಣವಾಗಿದೆ. ಜಾಗತಿಕ ಉತ್ಪಾದನೆಗೆ ಸುಮಾರು 32%ನಷ್ಟು ಕೊಡುಗೆಯನ್ನು ನೀಡುವ ಮೂಲಕ ದಕ್ಷಿಣ ಅಮೆರಿಕಾ ಎರಡನೇ ಸ್ಥಾನದಲ್ಲಿ ನಿಂತಿದ್ದರೆ, ಆಫ್ರಿಕಾ ಮತ್ತು ಮಧ್ಯ ಅಮೆರಿಕಾ ವಲಯಗಳು ತಲಾ 8%ನಷ್ಟು ಹಾಗೂ ಆಸ್ಟ್ರೇಲಿಯಾ 5%ನಷ್ಟು ಉತ್ಪಾದನೆಯನ್ನು ದಾಖಲಿಸಿವೆ. ಸರಿಸುಮಾರಾಗಿ ತಲಾ 3%ನಷ್ಟು ಉತ್ಪಾದನೆಯನ್ನು ಮಾಡುವ ಮೂಲಕ ಅಮೆರಿಕಾ ಸಂಯುಕ್ತ ಸಂಸ್ಥಾನಗಳು, ವೆಸ್ಟ್‌‌ಇಂಡೀಸ್‌ ದ್ವೀಪಗಳು ಮತ್ತು ಯುರೋಪ್‌ ಉಳಿದ ಭಾಗವನ್ನು ತುಂಬಿಸಿವೆ.

ತಂಪಾದ ಹವಾಮಾನಗಳನ್ನು ಹೊಂದಿರುವ ವಲಯಗಳಿಂದ ಬೀಟ್‌ ಗೆಡ್ಡೆಯ ಸಕ್ಕರೆಯು ಬರುತ್ತದೆ: ವಾಯವ್ಯ ಮತ್ತು ಪೂರ್ವದ ಯುರೋಪ್‌, ಉತ್ತರದ ಜಪಾನ್, ಹಾಗೂ (ಕ್ಯಾಲಿಫೋರ್ನಿಯಾವನ್ನು ಒಳಗೊಂಡಂತೆ) ಅಮೆರಿಕಾ ಸಂಯುಕ್ತ ಸಂಸ್ಥಾನಗಳಲ್ಲಿನ ಕೆಲವೊಂದು ಪ್ರದೇಶಗಳು ಈ ವ್ಯಾಪ್ತಿಯಲ್ಲಿ ಬರುತ್ತವೆ. ಉತ್ತರಾರ್ಧಗೋಳದಲ್ಲಿ, ಬೀಟ್‌ ಗೆಡ್ಡೆ ಬೆಳೆಯುವ ಋತುವು ಸೆಪ್ಟೆಂಬರ್ ಸುಮಾರಿಗೆ ನಡೆಯುವ ಕೊಯ್ಲಿನ ಆರಂಭದೊಂದಿಗೆ ಕೊನೆಗೊಳ್ಳುತ್ತದೆ. ಕೆಲವೊಂದು ನಿದರ್ಶನಗಳಲ್ಲಿ, ಕೊಯ್ಲು ಮಾಡುವಿಕೆ ಮತ್ತು ಸಂಸ್ಕರಣಾ ಕಾರ್ಯಗಳು ಮಾರ್ಚ್‌ವರೆಗೆ ಮುಂದುವರಿಯುತ್ತವೆ. ಸಂಸ್ಕರಣೆ ಘಟಕದ ಸಾಮರ್ಥ್ಯದ ಲಭ್ಯತೆ ಮತ್ತು ಹವಾಮಾನ ಈ ಎರಡೂ ಸಹ, ಕೊಯ್ಲು ಮಾಡುವಿಕೆ ಮತ್ತು ಸಂಸ್ಕರಣೆಯ ಅವಧಿಯ ಮೇಲೆ ಪ್ರಭಾವ ಬೀರುತ್ತವೆ; ಕೊಯ್ಲು ಮಾಡಿದ ಬೀಟ್‌ ಗೆಡ್ಡೆಯನ್ನು ಸಂಸ್ಕರಣಗೊಳ್ಳುವವರೆಗೆ ಉದ್ಯಮವು ಇಡಬಲ್ಲದಾದರೂ, ಹಿಮದಿಂದ-ಹಾನಿಗೊಳಗಾದ ಬೀಟ್‌ ಗೆಡ್ಡೆಯು ಪರಿಣಾಮಕಾರಿಯಾಗಿ ಸಂಸ್ಕರಿಸಲಾಗದ ಸ್ಥಿತಿಗೆ ತಲುಪುತ್ತದೆ.

ಐರೋಪ್ಯ ಒಕ್ಕೂಟವು (EU) ಪ್ರಪಂಚದ ಎರಡನೇ-ಅತಿದೊಡ್ಡ ಸಕ್ಕರೆ ರಫ್ತುದಾರ ಎನಿಸಿಕೊಂಡಿದೆ. ಪೂರೈಕೆ ಮತ್ತು ಬೇಡಿಕೆ, ಹಾಗೂ ಒಂದು ಬೆಲೆಯನ್ನು ಸರಿಹೊಂದಿಸುವ ಸಲುವಾಗಿ, ಸದಸ್ಯ ದೇಶಗಳ ಉತ್ಪಾದನೆಗೆ ಸಂಬಂಧಿಸಿದಂತೆ ಗರಿಷ್ಟ ಪಾಲುಗಳನ್ನು ಐರೋಪ್ಯ ಒಕ್ಕೂಟದ ಸಾಮಾನ್ಯ ಕೃಷಿ ನೀತಿಯು ನಿಗದಿಪಡಿಸುತ್ತದೆ. ಹೆಚ್ಚುವರಿ ಉತ್ಪಾದನೆಯ ಪಾಲನ್ನು ಯುರೋಪ್‌ ರಫ್ತುಮಾಡುತ್ತದೆ (2003ರಲ್ಲಿ ಇದು ಸರಿಸುಮಾರು 5 ದಶಲಕ್ಷ ಟನ್ನುಗಳಷ್ಟಿತ್ತು). ಇದರಲ್ಲೊಂದು ಭಾಗವಾದ "ಪಾಲು" ಸಕ್ಕರೆಯು ಉದ್ಯಮ ಲೆವಿ ಸಂಗ್ರಹಣೆಗಳಿಂದ ಸಹಾಯಧನವನ್ನು ಪಡೆಯುತ್ತದೆ ಮತ್ತು ಬಾಕಿ ಉಳಿದ ಭಾಗವು (ಸರಿಸುಮಾರು ಅರ್ಧಭಾಗ) ಸಹಾಯಧನದ ನೆರವಿಲ್ಲದೆಯೇ ಮಾರುಕಟ್ಟೆ ಬೆಲೆಗಳಲ್ಲಿ "C ಪಾಲು" ಸಕ್ಕರೆ ಎಂಬುದಾಗಿ ಮಾರಾಟವಾಗುತ್ತದೆ. ಈ ಸಹಾಯಧನಗಳು ಮತ್ತು ಒಂದು ಹೆಚ್ಚಿನ ಆಮದು ಸುಂಕಪಟ್ಟಿಯಿಂದಾಗಿ, ಇತರ ದೇಶಗಳು EU ಸಂಸ್ಥಾನಗಳಿಗೆ ರಫ್ತುಮಾಡುವುದು ಕಷ್ಟಕರವಾಗಿದೆ, ಅಥವಾ ಪ್ರಪಂಚ ಮಾರುಕಟ್ಟೆಗಳಲ್ಲಿ ಯುರೋಪಿಯನ್ನರೊಂದಿಗೆ ಸ್ಪರ್ಧಿಸುವುದು ಇತರ ದೇಶಗಳಿಗೆ ಸವಾಲಿನ ಕೆಲಸವಾಗಿದೆ.

ಅಮೆರಿಕಾ ಸಂಯುಕ್ತ ಸಂಸ್ಥಾನವು ತನ್ನ ಉತ್ಪಾದಕರಿಗೆ ಒತ್ತಾಸೆಯಾಗಿ ನಿಲ್ಲಲು ಉನ್ನತವಾದ ಸಕ್ಕರೆ ಬೆಲೆಗಳನ್ನು ನಿಗದಿಪಡಿಸುತ್ತದೆ; ಇದರ ಪರಿಣಾಮವಾಗಿ ಸಕ್ಕರೆಯ ಅನೇಕ ಹಿಂದಿನ ಬಳಕೆದಾರರು ಮೆಕ್ಕೆಜೋಳದ ಪಾಕಕ್ಕೆ ಬದಲಾಯಿಸಿಕೊಂಡಿದ್ದಾರೆ (ಪಾನೀಯ ತಯಾರಕರು) ಅಥವಾ ದೇಶದಿಂದ ಹೊರನಡೆದಿದ್ದಾರೆ (ಸಕ್ಕರೆ ಮಿಠಾಯಿ ತಯಾರಕರು).

ಗೋಧಿ ಮತ್ತು ಜೋಳದಿಂದ (ಮೆಕ್ಕೆಜೋಳ) ಉತ್ಪಾದಿಸಲ್ಪಟ್ಟ ಗ್ಲೂಕೋಸ್‌‌‌ ಪಾಕಗಳ ಕಡಿಮೆ ಬೆಲೆಗಳು ಸಾಂಪ್ರದಾಯಿಕ ಸಕ್ಕರೆಯ ಮಾರುಕಟ್ಟೆಗೆ ಬೆದರಿಕೆಯನ್ನೊಡ್ಡಿವೆ. ಅವುಗಳನ್ನು ಕೃತಕ ಸಿಹಿಕಾರಿಗಳೊಂದಿಗಿನ ಸಂಯೋಜನೆಯಲ್ಲಿ ಬಳಸಿದ್ದೇ ಆದಲ್ಲಿ, ಅತ್ಯಂತ ಕಡಿಮೆ-ವೆಚ್ಚದ ಸರಕುಗಳನ್ನು ಉತ್ಪಾದಿಸಲು ಅವು ಪಾನೀಯ ತಯಾರಕರಿಗೆ ಅವಕಾಶ ಮಾಡಿಕೊಡಬಲ್ಲಷ್ಟು ಸಮರ್ಥವಾಗಿವೆ.

ಉತ್ಪಾದನೆ
ಬೀಟ್‌ ಗೆಡ್ಡೆ
ಕರಗಿದ ಸಕ್ಕರೆಯ ಅಂಶ
ಸ್ಥೂಲಕಾಯತೆ